Verið er að þróa áfengislíki án timburmanna Ein athyglisverðasta frétt helgarinnar var á Mbl.is þar sem greint var frá umfjöllun breska blaðsins Guardian . Þar segir að þarlendir vísindamenn séu nú með í þróun eftirlíkingu áfengis , lyf sem kallar fram hin þægilegu áhrif áfengisvímu án þess að neytandinn verði fullur eða timbraður í kjölfarið . Stefnt er að því að hægt verði að „ slökkva á ” vímunni samstundis með því að taka töflu , sem myndi gera fólki kleift að keyra heim eftir drykkjuna eða fara til vinnu . Í greininni kemur fram að drykkurinn sé unninn úr efnum sem svipar til valiums og hafa álíka virkni á taugaboð í heilanum með því að framkalla vellíðunartilfinningu og slökun . Ólíkt alkóhóli hefur efnið hins vegar ekki áhrif á aðra hluta heilans sem stjórna skapsveiflum og leiða til fíknar . Ef satt reyndist væri hér um að ræða heimsfrétt , en engu að síður eru breskir áfengisframleiðendur lítt hrifnir . Lyfjafræðingurinn David Nutt við Imperial College í London er maðurinn á bak við þessa uppgötvun . Hann segir að þegar fram líði stundir taki nýja undralyfið yfir alkóhól og verði blandað við bæði bjór og vín . Nutt telur að lyfið muni hafa afdrifarík áhrif á samfélagið og heilsufar bresku þjóðarinnar . Hins vegar gæti orðið erfitt að fá lyfið samþykkt þar sem það er kostnaðarsamt og ekki ljóst hver er tilbúinn að leggja fé til verkefnisins . David Nutt dreymir um heim þar sem fólk getur drukkið án þess að verða drukkið . Sama hversu mörg glös fólk drekkur , þá fer það aldrei lengra í vímunni en á stig mildrar vellíðunar og geti svo keyrt heim að því loknu með fullri meðvitund . Hugmyndin er sú að lyfið verði bæði bragðlaust og lyktarlaust , líkt og alkóhól , og hafi þannig ekki áhrif á þann drykk sem það er blandað við .